Oznámenie Komisie Európskemu parlamentu podľa druhého pododseku článku 251 ods. 2 Zmluvy o ES o spoločnej pozícii Rady k prijatiu smernice Európskeho Parlamentu a Rady o založení infraštruktúry pre priestorové informácie v Spoločenstve (INSPIRE) /* KOM/2006/0051 v konečnom znení - COD 2004/0017 */





[pic] | KOMISIA EURÓPSKYCH SPOLOČENSTIEV | Brusel, 10.2.2006 KOM(2006)51 v konečnom znení 2004/0175(COD) OZNÁMENIE KOMISIE EURÓPSKEMU PARLAMENTU podľa druhého pododseku článku 251 ods. 2 Zmluvy o ES o spoločnej pozícii Rady k prijatiu smernice Európskeho parlamentu a Rady o založení infraštruktúry pre priestorové informácie v Spoločenstve (INSPIRE) 2004/0175 (COD) OZNÁMENIE KOMISIE EURÓPSKEMU PARLAMENTU podľa druhého pododseku článku 251 ods. 2 Zmluvy o ES o spoločnej pozícii Rady k prijatiu smernice Európskeho parlamentu a Rady o založení infraštruktúry pre priestorové informácie v Spoločenstve (INSPIRE) 1. SÚVISLOSTI Dátum doručenia návrhu EP a Rade (dokument KOM(2004)516 konečné znenie – 2004/0175(COD)): | 23. júl 2004 | Dátum predloženia stanoviska Európskeho parlamentu, prvé čítanie: | 7. jún 2005 | Dátum predloženia stanoviska Európskeho hospodárskeho a sociálneho výboru: | 9. február 2005 | Dátum prijatia spoločnej pozície: | 26 január 2006 | 2. CIEĽ NÁVRHU KOMISIE Celkovým cieľom návrhu je zlepšiť spôsob, akým sa prostredníctvom priestorových údajov, ktorými disponujú verejné orgány, podporuje environmentálna politika, a to skvalitnením harmonizácie priestorových údajov a interoperability priestorových služieb a zabezpečením rozsiahlejšieho zdieľania údajov medzi verejnými orgánmi a online prístupu zo strany verejnosti. Tento návrh sa vzťahuje na priestorové údaje vymedzené v troch prílohách k tomuto návrhu. Na základe navrhovanej smernice by sa od členských štátov malo vyžadovať, aby prijali tieto opatrenia: - vytvoriť sieť služieb, ktorou sa umožňuje vyhľadávanie priestorových údajov, ich zobrazovanie a prístup k nim z centrálneho internetového portálu - zabezpečiť interoperabilitu (t. j. technickú kompatibilitu) ich súborov a služieb priestorových údajov v súlade s vykonávacími pravidlami prijatými komitologickým postupom - vytvoriť zoznamy údajov, ktorými disponujú ich verejné orgány, v ktorých by boli uvedené „metaúdaje“ poskytujúce určitý druh informácií o údajoch - sprístupniť priestorové údaje pre verejnosť - odstrániť prekážky pri zdieľaní priestorových údajov medzi verejnými orgánmi 3. PRIPOMIENKY K SPOLOČNEJ POZÍCII 3.1 Všeobecné pripomienky Komisia môže prijať v celom rozsahu, čiastočne alebo v zásade 46 z 49 pozmeňujúcich alebo doplňujúcich návrhov, ktoré predložil Európsky parlament v prvom čítaní. Mnohé z týchto pozmeňujúcich alebo doplňujúcich návrhov bolo už do spoločnej pozície zapracovaných, či už v doslovnom znení alebo vo svojej podstate. Komisia nemôže prijať spoločnú pozíciu v súvislosti s niekoľkými otázkami. K najvýznamnejším patria tieto: Komisia nesúhlasí s tým, aby práva duševného vlastníctva, ktorých nositeľmi sú verejné orgány, boli jedným z dôvodov na obmedzovanie verejného prístupu k priestorovým údajom. Komisia takisto nesúhlasí, aby sa možnosť obmedzenia prístupu rozšírila na vyhľadávacie služby uvedené v článku 18 ods. 1 písm. a) návrhu Komisie, pretože to by znamenalo, že verejnosť by ani nemala možnosť dozvedieť sa o existencii údajov. Komisia zastáva názor, že zobrazovacie služby uvedené v článku 18 ods. 1 písm. b) návrhu Komisie by mali byť prístupné bezplatne a nemôže prijať stanovisko Rady, ktorým sa verejným orgánom poskytuje možnosť spoplatniť tieto služby a udeľovať na ne licencie podľa určitých podmienok. V spoločnej pozícii je obsiahnutý záväzok odstrániť prekážky pri zdieľaní údajov a sú v nej vymedzené pravidlá na zabezpečenie harmonizácie podmienok pre inštitúcie a orgány Spoločenstva, ktoré sú druhoradé vo vzťahu k právu subjektov poskytujúcich verejné údaje spoplatňovať iné orgány za prístup alebo vydávať iným orgánom licenciu na prístup k ich údajom. Takisto je v nej vágne rozpracovaná otázka prekážok, ktoré sa majú prekonať. Nedosiahne sa ňou preto želaný účinok pri dosahovaní jedného z kľúčových cieľov návrhu, naopak mohla by viesť k väčším prekážkam pri zdieľaní údajov. Napokon hoci Komisia súhlasí s tým, že ustanovenia týkajúce sa zdieľania údajov nemajú vplyv na existenciu alebo vlastníctvo práv duševného vlastníctva verejných orgánov, nevidí potrebu, aby sa táto skutočnosť stanovila v texte smernice. Ak by do smernice bolo zahrnuté také ustanovenie, malo by sa zároveň jasne stanoviť, že tieto práva sa musia vykonávať v súlade s ostatnými ustanoveniami. 3.2 Podrobné pripomienky 3.2.1 Pozmeňujúce a doplňujúce návrhy Parlamentu, kt oré sú pre Komisiu prijateľné v celom rozsahu, čiastočne alebo v zásade a ktoré boli zapracované do spoločnej pozície Pozmeňujúce a doplňujúce návrhy 1 a 5, ktoré sa týkajú odôvodnení, boli zapracované v celom rozsahu, čiastočne alebo v zásade. Pozmeňujúci návrh 6 týkajúci sa cieľa smernice bol zapracovaný čiastočne prostredníctvom odkazu na priestorový manažment v odôvodnení. Na základe pozmeňujúcich a doplňujúcich návrhov 8 až 12 sa dosiahla reštrukturalizácia častí textu v záujme jeho sprehľadnenia. Táto reštrukturalizácia bola tiež prevzatá do spoločnej pozície. Okrem toho sa pozmeňujúcim a doplňujúcim návrhom 9 zavádzajú niektoré technické zmeny definícií, z ktorých väčšina bola zapracovaná do spoločnej pozície. Pozmeňujúci a doplňujúci návrh 10 takisto zahŕňa drobné a prijateľné obmedzenie ustanovení o komitológii v súvislosti s aktualizáciou príloh. Pozmeňujúce a doplňujúce návrhy 13 a 14 sa týkajú metaúdajov, ktoré sa majú vytvárať v súvislosti so súbormi a službami priestorových údajov, na ktoré sa vzťahuje smernica. Obidva boli prevzaté v zásade, a to tým, že sa od členských štátov vyžaduje poskytovať informácie o poplatkoch v súvislosti s právami na používanie súborov a služieb priestorových údajov a na základe snahy o zabezpečenie, aby bola kvalita metaúdajov vhodná na požadovaný účel. Pozmeňujúcimi a doplňujúcimi návrhmi 15 a 21 sa nepatrne mení znenie v súvislosti s časovým rozpätím na dosiahnutie súladu s vykonávacími pravidlami a boli zapracované do zodpovedajúcich článkov. Pozmeňujúcimi a doplňujúcimi návrhmi 16 až 20, 22 a 23 sa objasňujú určité ustanovenia, ktoré sa týkajú vykonávacích pravidiel určených na zlepšenie interoperability medzi súbormi a službami priestorových údajov. Všetky boli prevzaté v zásade do článkov 7 až 10 spoločnej pozície, čím sa zároveň zlepšuje štruktúra tejto časti textu. Pozmeňujúcim návrhom 24 sa požaduje objasniť charakter služieb, ktoré majú poskytovať členské štáty, aby umožnili subjektom poskytujúcim údaje prepojiť ich údaje s infraštruktúrou INSPIRE. Táto požiadavka je takisto vyjadrená v článku 12 spoločnej pozície. Pozmeňujúcim a doplňujúcim návrhom 25 sa odstraňuje neúmyselná dvojznačnosť pôvodného návrhu a bol zapracovaný do posledného odseku článku 11 spoločnej pozície. Pozmeňujúcim a doplňujúcim návrhom 27 sa upresňujú služby, v súvislosti s ktorými sa majú navrhnúť technické špecifikácie v rámci komitologického postupu. Toto upresnenie je v prepracovanej podobe zahrnuté do článku 16 spoločnej pozície. Pozmeňujúcim a doplňujúcim návrhom 29 sa vysvetľuje, že pravidlá týkajúce sa zdieľania údajov s medzinárodnými orgánmi by mali byť zhodné s tými, ktoré sa vzťahujú na zdieľanie údajov medzi orgánmi na vnútroštátnej úrovni a úrovni Spoločenstva. Táto požiadavka bola prevzatá do článku 17 ods. 5 spoločnej pozície s tou výhradou, že toto zdieľanie by malo prebiehať otvoreným spôsobom a na základe vzájomnosti. Pozmeňujúcim a doplňujúcim návrhom 31 sa objasňuje zamýšľaný význam dodatočného prístupu inštitúcií a orgánov Spoločenstva k údajom uvedený v pôvodnom návrhu. Toto objasnenie je obsiahnuté v článku 17 ods. 8 spoločnej pozície. Iné zmeny tohto odseku, ktoré vykonala Rada, však nie sú pre Komisiu prijateľné. Pozmeňujúcim a doplňujúcim návrhom 35 sa vysvetľuje, že okrem európskych noriem by sa implementácia smernice mala opierať aj o medzinárodné normy. To bolo zapracované do článku 20 spoločnej pozície, v ktorom sa ďalej upresnilo, že medzinárodné normy by mali byť zohľadnené vo vykonávacích pravidlách uvedených v danej smernici. Na základe pozmeňujúceho a doplňujúceho návrhu 36 sa od členských štátov požaduje, aby výsledky nimi vykonávaného monitorovania implementácie smernice boli prístupné verejnosti a Komisii na trvalom základe. To bolo zapracované do článku 21 ods. 1. V pozmeňujúcom a doplňujúcom návrhu 38 sa upresňuje, že správa Komisie o uplatňovaní smernice by sa mala zakladať na správach členských štátov. To bolo zapracované do článku 23 spolu so slovným spojením „okrem iného“, čím sa predpokladá možnosť aj iných zdrojov. Pozmeňujúce a doplňujúce návrhy 39, 42, 43, 46 a 48 obsahujú užitočné objasnenia alebo drobné úpravy viacerých tém uvedených v prílohách a boli zapracované do spoločnej pozície, v niektorých prípadoch aj s ďalším objasnením. Pozmeňujúcimi a doplňujúcimi návrhmi 40 a 41 sa téma údajov „geológia“ presúva z prílohy III do prílohy II. Pozmeňujúcim a doplňujúcim návrhom 44 sa rozširuje rozsah pôsobnosti smernice na verejnoprospešné služby, služby štátnej správy a zariadenia na monitorovanie životného prostredia. Týmto rozšírením sa zvýši význam smernice pri tvorbe environmentálnej politiky, čím prispieva k celkovému cieľu. Pozmeňujúci a doplňujúci návrh 49 zahŕňa novú tému o obnoviteľných zdrojoch energie. Nové témy boli s určitými úpravami takisto zapracované do spoločnej pozície. 3.2.2 Pozmeňujúce a doplňujúce návrhy Parlamentu, ktoré nie sú prijateľné pre Komisiu a ktoré neboli zapracované do spoločnej pozície Pozmeňujúci a doplňujúci návrh 2, ktorý sa týka odôvodnenia, sa nepovažoval za relevantný pre návrh a preto nebol prijatý. Pozmeňujúci a doplňujúci návrh 7, na základe ktorého sa infraštruktúra má rozšíriť tak, aby zahŕňala údaje, ktorými sa disponuje na úrovni Spoločenstva, nie je pre Komisiu prijateľný a nebol zapracovaný do spoločnej pozície, keďže také ustanovenie by zakladalo povinnosti pre inštitúcie a orgány Spoločenstva, čo v prípade smernice nie je prípustné. Vo vyhlásení uvedenom na konci tohto oznámenia je však vyjadrená vôľa Komisie zabezpečiť, aby údaje, ktorými disponujú inštitúcie a orgány Spoločenstva, boli v praxi začlenené do infraštruktúry INSPIRE. 3.2.3 Pozmeňujúce a doplňujúce návrhy Parlamentu prijaté Radou, ktoré ale nie sú prijateľné pre Komisiu Pozmeňujúcim a doplňujúcim návrhom 30 sa okliešťuje znenie ustanovenia v návrhu Komisie, ktorého cieľom je zabraňovať narúšaniu hospodárskej súťaže v prípadoch, v ktorých verejné orgány takisto vykonávajú obchodné aktivity, ktoré nesúvisia s výkonom ich verejných úloh. Keďže toto ustanovenie vo zmenenej podobe len opätovne ustanovuje povinnosť zabraňovať narúšaniu hospodárskej súťaže uvedenú v Zmluve bez toho, aby bol upresnený kontext alebo význam tejto povinnosti, Rada sa rozhodla úplne vypustiť uvedené ustanovenie. Zatiaľ čo tento krok predstavuje zlepšenie oproti pozmeňujúcemu a doplňujúcemu návrhu Parlamentu, Komisia by uprednostnila opätovné presadenie pôvodného ustanovenia v celom rozsahu. 3.2.4 Pozmeňujúce a doplňujúce návrhy Pa rlamentu prijateľné pre Komisiu, ktoré ale neboli zapracované do spoločnej pozície V pozmeňujúcom a doplňujúcom návrhu 3 sa požaduje objasniť ustanovenia súvisiace so zdieľaním údajov medzi verejnými orgánmi začlenením odôvodnenia o finančnej náhrade pre subjekty poskytujúce verejné údaje. Komisia môže tento pozmeňujúci a doplňujúci návrh prijať, pretože je v súlade s návrhom Komisie. Rada však na druhej strane vykonala podstatnejšie zmeny ustanovení o zdieľaní údajov a v dôsledku toho nezapracovala tento pozmeňujúci a doplňujúci návrh. Pozmeňujúcimi a doplňujúcimi návrhmi 4, 33 a 34 sa ustanovuje, že štruktúry vytvorené na koordináciu infraštruktúry INSPIRE by sa mali rozšíriť na rôzne úrovne štátnej správy a malo by sa v nich zohľadňovať rozdelenie oprávnení a povinností v členských štátoch. Tento návrh je po určitých úpravách pre Komisiu prijateľný, nebol ale zapracovaný do pozície Rady. Na základe pozmeňujúceho a doplňujúceho návrhu 26 by sa subjektom poskytujúcim verejné údaje umožnilo sprístupňovať zobrazovacie služby vo forme, ktorou by sa zabránilo ich opätovnému použitiu na obchodné účely, a zaviesť systém elektronickej licencie (click-licence) na obmedzenie používania údajov. Predstavovalo by to účinný prostriedok na ochranu subjektov poskytujúcich verejné údaje proti akémukoľvek zneužívaniu tejto služby. Rada, ktoré uprednostňuje zavedenie všeobecnejšieho ustanovenia, na základe ktorého by subjekty poskytujúce údaje mohli uplatňovať poplatky, ako aj licencie na tieto služby, tento návrh nezapracovala. Na základe pozmeňujúceho a doplňujúceho návrhu 28 sa od členských štátov požaduje zabezpečiť, aby implementácia ustanovení týkajúcich sa zdieľania údajov medzi verejnými orgánmi nemala nepriaznivé účinky na dostupnosť súborov a služieb priestorových údajov. Tento návrh Rada neprevzala a namiesto toho sa rozhodla pre výrazné oslabenie ustanovení o zdieľaní údajov. Pozmeňujúcim a doplňujúcim návrhom 32 sa má zabezpečiť, že vytvorenie spoločných licencií plánované v návrhu Komisie nebude nadmieru obmedzovať možnosti opätovného používania údajov a využívanie služieb a nebude prostriedkom na obmedzovanie hospodárskej súťaže. Je to plne v súlade so zámerom Komisie, Rada ale návrh neprevzala a namiesto toho sa rozhodla úplne vypustiť zodpovedajúce ustanovenie. Na základe pozmeňujúceho a doplňujúceho návrhu 37 sa od členských štátov požaduje, aby poskytovali informácie o dohodách medzi verejnými orgánmi o zosúlaďovaní a zdieľaní informácií. V návrhu sa nenachádza žiadna konkrétna úprava vzťahujúca sa na dohody o zosúlaďovaní a zdieľaní informácií, tento návrh by však bolo možné v zásade prijať v prípade, že sa vzťahuje na opatrenia vykonané členskými štátmi na zlepšenie interoperability medzi súbormi a službami priestorových údajov. Rada tento návrh neprevzala. Pozmeňujúcim a doplňujúcim návrhom 45 sa ustanovuje odôvodnené rozšírenie rozsahu témy údajov týkajúcej sa rozmiestnenia obyvateľstva a demografie. Pozmeňujúcim a doplňujúcim návrhom 47 sa dopĺňa nová téma údajov „oblasti pod vplyvom antropogénneho stresu“, ktorú by bolo možné prijať v prípade, že jej koncepcia sa bližšie objasní. Žiadny z týchto návrhov nebol prevzatý do spoločnej pozície. 3.2.5 Dodatočné zmeny návrhu vykonané Radou Rada vykonala niekoľko dodatočných zmien návrhu. Mnohé z nich sú technickej povahy a sú podobného zamerania ako pozmeňujúce a doplňujúce návrhy Parlamentu. Na základe spoločnej pozície však návrh Komisie prechádza podstatnými zmenami, pričom niektoré z nich vážne ohrozujú odsúhlasený cieľ smernice. Najvýznamnejšie z týchto zmien sa týkajú verejného prístupu k údajom a zdieľania údajov medzi verejnými orgánmi. Kým v návrhu Komisie sa ustanovuje, že sieťové služby, na základe ktorých sa verejnosti umožňuje vyhľadávať a zobrazovať údaje, ktorými disponujú verejné orgány, by sa mali poskytovať bezplatne, podľa spoločnej pozície sa subjektom poskytujúcim údaje poskytuje možnosť uplatňovať poplatky a licenčné obmedzenia, ak sú „podstatným predpokladom na zachovanie súborov a služieb priestorových údajov alebo na splnenie požiadaviek už existujúcej infraštruktúry medzinárodných priestorových údajov trvalo udržateľným spôsobom“ (článok 14), a to bez toho, aby sa vymedzilo za akých okolností by takýto prípad mohol nastať. Okrem toho sa podľa spoločnej pozície zaraďujú práva duševného vlastníctva k dôvodom na obmedzenie prístupu verejnosti podľa článku 13 a umožňuje sa dovolávať sa týchto dôvodov okrem prípadu iných sieťových služieb aj v prípade vyhľadávacích služieb. Pokiaľ ide o zdieľanie údajov medzi verejnými orgánmi, článok 17 je omnoho menej ambiciózny ako článok 23 návrhu Komisie a mohol by viesť skôr k väčším prekážkam ako k ich odstráneniu pri zdieľaní údajov. Najvýznamnejšie zmeny postihujú: - odsek 3, na základe ktorého sa vylúčenie obmedzení podriaďuje právu subjektov poskytujúcich údaje zaviesť licenčný systém a vyžadovať platby od orgánov používateľov, - odsek 8, ktorým sa ustanovenia vzťahujúce sa na harmonizovaný prístup inštitúcií a orgánov Spoločenstva podriaďuje rovnakej podmienke a - odsek 9, v ktorom sa vyhlasuje, že článok nemá vplyv na existenciu alebo vlastníctvo práv duševného vlastníctva orgánov verejného sektora bez toho, aby sa zdôraznilo, že tieto práva by sa mali vykonávať v súlade s ostatnými ustanoveniami. Komisia nemôže tieto zmeny podporiť, pretože by sa tým neprimerane obmedzil prístup verejnosti, sťažila implementácia smernice a zhoršila dostupnosť údajov a následne aj pridanej hodnoty infraštruktúry. V súvislosti s článkom 17 ods. 3 vznikla konkrétna obava, že sa ním dosiahne účinok protichodný tomu, ktorý bol zamýšľaný, keďže pravdepodobne povedie k tomu, že subjekty poskytujúce údaje budú navršovať právne a finančné prekážky v oblasti zdieľania údajov s verejnými orgánmi . Ďalšia vážna obava sa spája s postupom prijímania vykonávacích pravidiel týkajúcich sa interoperability podľa článku 7 ods. 2 a 3 spoločnej pozície. Na základe týchto ustanovení sa od Komisie vyžaduje, aby vykonala analýzu realizovateľnosti týchto pravidiel a očakávaných nákladov a prínosov, upresňuje sa, že pravidlá nemôžu spôsobovať členskému štátu neprimerané náklady a od členských štátov sa vyžaduje, aby tieto pravidlá dodržiavali len „v prijateľnom rozsahu“. Zatiaľ čo Komisia v plnej miere uznáva potrebu zohľadniť realizovateľnosť a analýzu nákladov a prínosov pri navrhovaní týchto pravidiel, ich technický a prírastkový charakter vo všeobecnosti neumožní úplnú a explicitnú analýzu a požiadavka na vykonanie takej analýzy povedie k značnému omeškaniu a zmarenému úsiliu. Okrem toho by sa text v podobe navrhovanej Radou mohol interpretovať tak, že nie je možné podať návrh implementačného pravidla, ak by viedlo k neprimeraným nákladom pre čo i len jeden z 25 členských štátov. Na základe komitologického postupu podľa návrhu Komisie sa členským štátom umožňuje preskúmať návrhy pravidiel a odmietnuť ich v prípade, že sú nerealizovateľné, nákladovo neefektívne alebo inak nevhodné. Ak sa ale prijmú, je nevyhnutné, aby sa uplatňovali bez výnimky, pretože v opačnom prípade by sa nedosiahol cieľ zameraný na zabezpečenie interoperability. Napokon má Komisia takisto pripomienky k iným dodatočným zmenám vykonaným Radou. - Niektoré z časových rozvrhov na implementáciu vykonávacích pravidiel, ako aj smernice ako takej zo strany členských štátov, ktoré boli uvedené v návrhu Komisie, boli predĺžené. Komisia zastáva názor, že časové rozvrhy uvedené v pôvodnom návrhu by sa mali zachovať. - Musí sa zabezpečiť, aby odkazy na medzinárodné normy (článok 7 ods.1) a normy prijaté európskymi normalizačnými orgánmi (článok 20) nevytvárali povinnosť prijať také normy v rámci smernice INSPIRE, keďže v niektorých prípadoch by to viedlo k vysokým nákladom, ktoré by neboli prijateľné z hľadiska porovnania nákladov a prínosov. - Metaúdaje vytvorené pre súbory a služby priestorových údajov by sa nemali obmedzovať len na informácie o tom, či údaje boli schválené (článok 5 ods. 2 písm. c)), ale mali by obsahovať aj iné druhy informácií o platnosti údajov, napríklad vrátane opisu validačnej metódy. - Uvedený nadpis by v bode 7 prílohy III bol vo väčšej miere v súlade so spôsobom, akým sú opísané príslušné služby vo Všeobecnej dohode o obchode so službami (GATS): „Štátna správa, zdravotníctvo, vzdelávanie, energetika, služby v oblasti životného prostredia a zariadenia na monitorovanie životného prostredia“. 4. ZÁVER Spoločná pozícia môže znamenať významný míľnik smerom k prijatiu smernice, ktorá prispeje k zlepšeniu vedomostnej základne environmentálnej politiky a iných politík tým, že sa zlepší dostupnosť a interoperabilita priestorových údajov. Mnohé z jej ustanovení poskytujú dobrý základ, na ktorom je možné ďalej stavať. Určité aspekty spoločnej pozície by však mohli viesť k obmedzeniu namiesto k zvýšeniu dostupnosti priestorových údajov konsolidáciou prekážok pri zdieľaní údajov medzi orgánmi a neprimeraným obmedzením prístupu verejnosti. Inými ustanoveniami sa sťaží implementácia smernice a zníži sa jej účinnosť v oblasti zabezpečovania interoperability systémov údajov. Z tohto dôvodu nemôže Komisia prijať spoločnú pozíciu. 5. VYJADRENIA KOMISIE Všeobecné vyjadrenie Komisia berie na vedomie, že Rada prijala spoločnú pozíciu jednomyseľne. Komisia však nemôže podporiť spoločnú pozíciu, keďže výrazne nedosahuje celkovú úroveň úsilia, ktorá sa vyžaduje pre tento návrh. V zmysle znenia spoločnej pozície sa subjektom poskytujúcim údaje ponecháva príliš veľa možností, na základe ktorých môžu odmietnuť verejne sprístupniť svoje údaje a zdieľať ich s inými orgánmi. Ďalšie obavy sa spájajú s nadmieru zaťažujúcimi postupmi na prijímanie pravidiel v rámci komitológie a s tým, že nie je dostatočne zaručené, že členské štáty v plnej miere implementujú tieto pravidlá. Vyjadrenie o využívaní infraštruktúry INSPIRE v prípade údajov, ktorými disponujú inštitúcie a orgány Spoločenstva Komisia plne súhlasí s tým, že infraštruktúra INSPIRE by sa mala vzťahovať na súbory a služby priestorových údajov na úrovni Spoločenstva v záujme zabezpečenia súdržnosti medzi infraštruktúrou priestorových informácií vybudovanou v členských štátoch a príslušnými informáciami na úrovni Spoločenstva. Na zabezpečenie tohto cieľa vynaloží Komisia všetko úsilie a v prípade potreby predloží legislatívny návrh, ktorým upraví budovanie zložiek infraštruktúry INSPIRE v rámci príslušných inštitúcií a orgánov Spoločenstva.